
	宋陳仁玉撰。仁玉字碧棲，臺州仙居人。擢進士第。開慶中官禮部郎中，浙東提刑，入直敷文閣。嘉定中重刊《趙清獻集》，其序即仁玉所作。其事跡則無考矣。是編成於淳祐乙巳。前有自序。案葉夢得《避暑錄話》曰：四明、溫、臺山谷之間多產菌。又周密《癸辛雜識》曰：天臺所出桐蕈，味極珍，然致遠必漬以麻油，色味未免頓減。諸謝皆臺人，尤嗜此品，乃並舁桐木以致之，旋摘以供饌。是南宋時臺州之菌為食單所重，故仁玉此譜備述其土產之名品。曰合蕈，曰稠膏蕈，曰栗殼蕈，曰松蕈，曰竹蕈，曰麥蕈，曰玉蕈，曰黃蕈，曰紫蕈，曰四季蕈，曰鵝膏蕈，凡十一種。各詳所生之地，所采之時，與其形狀色味，然不及桐蕈，則未喻其故也。按《爾雅·釋草》曰：中馗菌。，郭璞註曰：地蕈也。《呂氏春秋》稱和之美者，越駱之菌。是菌自古入食品。然為物頗微，類事者多不之及。陳景沂《全芳備祖》僅載二條。存此一編，亦博物之一端也。末附解毒之法，以苦茗白礬勻新水咽之，與張華《博物誌》、陶宏景《本草註》以地漿治之者法又不同，可以互相參證，亦有裨於醫療焉。	[image: 姊妹计划]姊妹计划: 百科·图册分类·数据项







芝、菌皆氣茁也，靈華三秀，稱瑞尚矣。朝菌晦朔，莊生訕之，至若儔其食品，古則未聞。自商山茹芝，而五臺天花亦甲羣彚，仙居界台、括，叢山峻拔，仙靈所宮，爰產異菌。林居巖棲者，左右芼之，固黎莧之至腴，蓴葵之上瑞。比或以羞王公，登玉食，自有此山即有此菌，未有此遇也。遇不遇無預菌事，繄欲盡菌性而究其用，第其品作《菌譜》。


淳祐乙巳秋九月山人陳仁玉序。


合蕈

邑極西韋羌山，高迥秀異，寒極雪收，林木堅瘦。春氣微欲動，土鬆芽活，此菌候也。菌質外褐色，肌理玉潔，芳薌韻味發釡鬲，聞百步外。葢菌多種，例柔美皆無香，獨合蕈香與味稱，雖靈芝、天花無是也，非全德耶，宜特尊之以冠諸菌。合蕈始名，舊傳昔嘗上進，標以「台蕈」，上遙見誤讀，因承誤云。數十年既未充苞貢，山獠得善賈，率曝乾以售，罕獲生致。邑孟溪山中亦同時產，惟蕈柄高無香氣，土人以是別於韋羌焉。


稠膏蕈

邑西北孟谿山，窈窕邃深莫測。秋中山氣重，霏雨零露浸釀，山膏木腴，䔒為菌花戢戢，多生山絶頂高樹杪。初如蘂珠，圓瑩類輕酥滴乳，淺黃白色，味尤甘勝。已乃傘張，大幾掌，味頓渝矣。春時亦間生，不能多。稠膏得名，土人謂稠木膏液所生耳。合蕈他邦猶或有之，此菌獨此邑此山所產，故尤可貴。鬻法：當徐下鼎瀋，伺涫沸漉起，謹勿匕撓，撓則涎腥不可食。性參和衆味而特全於酒，烹齊旣調，溫厚滑甘，雉尾蓴不足道也。或欲致遠，則復湯蒸熟，貯之瓶罌，然其味去出山遠也。


栗殻蕈

寒氣至，稠膏將盡。栗殻色者，則其續也，尚有典刑焉。


松蕈

生松陰，採無時。凡物松出，無不可愛，松葉與脂伏靈、琥珀，皆松裔也。昔之遁山服食求長年者，實松焉。依人有病溲濁不禁者，偶掇松下菌，病良已，此其效也。


竹蕈

生竹根，味極甘，當與筍通譜，而菌為北阮矣。


麥蕈

多生溪邊沙壤鬆土中，俗名麥丹蕈，未詳。味殊美，絶類北方蘑菇，蕈品最優。


玉蕈

生山中，初寒時，色潔皙可愛，故諡為玉。然作羮微韌，俗名寒蒲蕈。


黃蕈

叢生山中，梔鬱黃色。俗名黃纘蕈。又有名黃㹠者，殊峭硬有味。


紫蕈

赬紫色，亦山中產。俗名紫富蕈，品為下。


四季蕈

生林木中，味甘而肌理麄峭，不入品。


鵝膏蕈

生高山，狀類鵝子，久乃繖開。味殊甘滑，不謝稠膏，然與杜蕈相亂。杜蕈者，生土中，俗言毒蜇氣所成，食之殺人。甚美，有惡，宜在所黜。食肉不食馬肝，未為不知味也。凡中其毒者必笑，解之宜以苦茗雜白礬，勺新水併咽之，無不立愈。因著之，俾山居者享其美而遠其害，此譜外意也。

